Jehan, duc de Bourgoingne, comte de Nevers et baron de Donzi, savoir faisons, à tous présens et avenir, que les libertez, franchises, immunitez, chartes, previléges et confirmations d’icelles, données et octroyés par noz prédécesseurs ducs de Bourgoingne, aux Maïeur, eschevins, commune et habitans de nostre ville d’Auxonne, si comme en leurs chartres et previléges elles sont escriptes. Nous avons aujourd’hui louées et confermées, louons et confermons par ces présentes, et promectons les tenir et garder fermement, et par noz officiers faire tenir et garder, sens enfraindre et sens jamais par nous ne par aultre, venir faire, ne souffrir venir au contraire. Et avecques ce voulons que noz héritiers et successeurs quant ilz venront premièrement au gouvernement dudit duché, les jurent en l’église dudit lieu, ainsi que esdiz previléges est plus à plain contenu, se requis en sont. Et pour ce que à nostre première venue audit lieu d’Auxonne, où naguères nous avons esté, nous, pour l’absence de nostre conseil avons, différé de jurer les dictes libertez, franchises, immunitez, chartres, previléges et confirmations d’icelles, donnéez et octroyez ausdits Maïeur, eschevins et habitans par noz diz prédécesseurs ducs de Bourgoingne en ladite église. Nous voulons que ce ne tourne en aucun préjudice de leurs previléges. Et promectons de les jurer la première foiz que nous yrons audit lieu, se requis en sommes. Et afin que ce soit ferme chose et estable à tousjours, nous avons fait mettre à ces présentes nostre scel, duquel nous, avant le trespas de feu nostre très redoubté seigneur et père, cui Dieu pardoint, usions et de présent usons. Donné à Dijon, le XIe jour de juillet l’an de grâce mil quatre cens et quatre. Par monseigneur le Duc, J. LENGRET.